Sinizm. Sinizm (lot: Kynismos, grek: Kυνισμός) yoki siniklik — axloqiy me’yorlarga, madaniy qadriyatlar va odob-axloq haqidagi tasavvurlarga ochiqdan-ochiq, nazar-pisand qilmaslik va mensimaslik ruhidagi munosabat. Ko‘rinishi. Belgilangan yoki barcha axloqiy qadriyatlarga ongli ravishda va namoyishkorona bepisand munosabatni ifodalovchi xatti-harakat. Dunyoqarash, unda axloqiy rasm-rusumlar amaliy masalalarni hal qilishda to‘sqinlik qiluvchi yoki ortiqcha deb qabul qilinadi, shuningdek, rahm-shafqat, achinish, uyat, hamdardlik kabi motivlarni shaxsiy manfaatga mos kelmaydigan deb inkor etadi. E’tiqod va xatti-harakatdagi sinizm odatda shaxsiy maqsadlariga erishish uchun har qanday vositalarga murojaat qilishga tayyor bo‘lgan odamlar (siniklar)ga xosdir. Atrofdagilar tomonidan sinik deb qabul qilinadigan xatti-harakatlar ko‘pincha jamiyat tomonidan qoralashga sabab bo‘ladi va mojaro keltirib chiqaruvchi omil sifatida namoyon bo‘ladi.